o izvajanju pooblastila za sprejemanje delegiranih aktov, ki je preneseno na Komisijo v skladu z Uredbo (EU) 2015/936 Evropskega parlamenta in Sveta z dne 9. junija 2015 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Unije

POROČILO KOMISIJE EVROPSKEMU PARLAMENTU IN SVETU

I. Uvod

Evropska unija je leta 2015 sprejela Uredbo (EU) 2015/936 Evropskega parlamenta in Sveta z dne 9. junija 2015 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Unije (v nadaljnjem besedilu: uredba EU).

Uredba EU je prenovitev Uredbe Sveta (ES) št. 517/94 z dne 7. marca 1994 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti, ki je bila večkrat bistveno spremenjena, in določa določbe za nadzorne in zaščitne ukrepe za tekstilne izdelke s poreklom iz omejenega števila tretjih držav ter določbe o letnih količinskih omejitvah za nekatere tekstilne izdelke s poreklom iz Demokratične ljudske republike Koreje. Ob koncu vsakega koledarskega leta se sprejme Izvedbena uredba Komisije, ki določa pravila za upravljanje in razdelitev tekstilnih kvot.

Zaradi jedrskih poskusov v Demokratični ljudski republiki Koreji je Varnostni svet ZN 11. septembra 2017 sprejel Resolucijo 2375 (2017), ki je bila prenesena v zakonodajo EU. Po sprejetju teh sprememb člen 16h Uredbe Sveta (EU) 2017/1509 z dne 30. avgusta 2017 o omejevalnih ukrepih proti Demokratični ljudski republiki Koreji in razveljavitvi Uredbe (ES) št. 329/2007, kakor je bila spremenjena z Uredbo Sveta (EU) 2017/1836 z dne 10. oktobra 2017 o spremembi Uredbe (EU) 2017/1509 o omejevalnih ukrepih proti Demokratični ljudski republiki Koreji, navaja: „Prepovedano je neposredno ali posredno uvažati, kupovati ali prenašati tekstilne izdelke […] iz DLRK, ne glede na to, ali izvirajo iz DLRK ali ne.“ Dokler to velja, se ustrezne določbe uredbe EU ne uporabljajo.

II. Pravna podlaga

V skladu s členom 31(2) Uredbe (EU) 2015/936 Evropskega parlamenta in Sveta z dne 9. junija 2015 Komisija pripravi poročilo Svetu in Evropskemu parlamentu o prenosu pooblastila.

III. Izvajanje prenosa pooblastila

Z uredbo EU so na Komisijo prenesena pooblastila za izvajanje nekaterih določb navedene uredbe, in sicer zlasti:

-glede določitve letne količinske omejitve za tekstilne izdelke iz Priloge IV k uredbi EU in s poreklom iz tretjih držav, navedenih v tej prilogi;

-glede prilagoditev prilog III in IV k uredbi EU, kadar je mogoče zaznati težave v zvezi z njunim učinkovitim delovanjem;

-glede sprememb prilog k uredbi EU, in sicer s spremembo uvoznih pravil, tako da se določi, da se blago lahko sprosti v prosti promet samo ob predložitvi uvoznega dovoljenja, za odobritev katerega veljajo omejitve,

-glede sprememb prilog k uredbi EU, da se upoštevajo sklenitev, spremembe ali prenehanje veljavnosti sporazumov ali dogovorov s tretjimi državami ali spremembe pravil Unije o statistiki, carinskih predpisih ali skupnih pravilih za uvoz.

Komisija je od 20. februarja 2014 sprejela le en delegirani akt: Delegirano uredbo Komisije (EU) 2018/173 z dne 29. novembra 2017 o spremembi Uredbe (EU) 2015/936 Evropskega parlamenta in Sveta glede posodobitve oznak kombinirane nomenklature iz Priloge I k navedeni uredbi. Ta delegirana uredba je bila sprejeta zaradi tehnične uskladitve uredbe EU z Izvedbeno uredbo Komisije (EU) 2016/1821 z dne 6. oktobra 2016 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi. Ta tehnična prilagoditev ni povzročila bistvenih sprememb.

IV. Zaključek

Komisija poziva Evropski parlament in Svet, da se seznanita s tem poročilom v okviru ustreznega izvajanja pooblastil s strani Komisije, ki so bila nanjo prenesena z uredbo EU.